Caingean arna tabhairt an 27 Eanáir 2022 – Poblacht na Seice v an Coimisiún

(Cás T-48/22)

(2022/C 128/40)

Teanga an cháis: an tSeicis

Páirtithe

Iarratasóir: Poblacht na Seice (ionadaithe: M. Smolek, J. Vláčil, J. Očková agus O. Serdula, i gcáil Gníomhairí)

Cosantóir: an Coimisiún Eorpach

An t-ordú atá á lorg

Iarann an t-iarratasóir ar an gCúirt Ghinearálta:

— an cinneadh atá faoi chonspóid a chur ar neamhní, a mhéid a eisiatar leis caiteachas na suime EUR 43 470 836,30 arna tabhú ag Poblacht na Seice as an áireamh;

— a ordú don Bhanc Eorpach Infheistíochta na costais a íoc.

Saincheisteanna dlí agus príomhargóintí

Leis an gcaingean seo, éilíonn an t-iarratasóir Rialachán Cur Chun Feidhme (AE) 2021/2001 an 17 Samhain 2021 ón gCoimisiúin lena n-eisiatar ó mhaoiniú an Aontais caiteachas áirithe arna thabhú ag na Ballstáit faoin gCiste Eorpach um Ráthaíocht Talmhaíochta (CERT) agus faoin gCiste Eorpach Talmhaíochta um Fhorbairt Tuaithe (CETFT) (a bhfuil fógra tugtha ina leith faoi dhoiciméad C(2021) 8168 final) a mhéid a eisiatar leis caiteachas arna thabhú ag Poblacht na Seice arb ionann an tsuim iomlán agus EUR 43 470 836,30.

Chun tacú leis an gcaingean, tagraíonn an t-iarratasóir ar shaincheisteanna dlí arna roinnt i sé cheannteideal.

Ar an gcéad dul síos, is gá an ceartú airgeadais arna dhéanamh i dtaca leis an gcinneadh maidir le cur i bhfeidhm stádas an “fheirmeora ghníomhaigh” a chur ar neamhní. Áitíonn an t-iarratasóir gur sháraigh an Coimisiún Airteagal 52(1) de Rialachán Uimh. 1306/2013, (1) ó tharla gur forchuireadh an ceartú in ainneoin nár sháraigh Poblacht na Seice dlí an Aontais agus í i mbun seiceálacha ar stádas an fheirmeora ghníomhaigh ós rud é nach gcuirtear cosc, le dlí an Aontais, ar chur i bhfeidhm chritéar na n-admhálacha ó gníomhaíocht talmhaíochta a roinnt i ndáil leis na dá choinníoll a leagtar síos sa tríú fomhír d’Airteagal 9(2) de Rialachán Uimh. 1307/2013. Thairis sin, ní cheanglaítear le dlí an Aontais go gcuirfí cuideachtaí “gaolmhara” san áireamh sna seiceálacha ar stádas an feirmeora ghníomhaigh. Ar aon chaoi, sháraigh an Coimisiún Airteagal 52(2) de Rialachán Uimh. 1306/2013 agus prionsabal na comhréireachta le suim de cheartú airgeadais a fhorchur nach bhféachann do thromchúis na neamhréireachta a líomhnaíodh.

Ar an dara dul síos, is gá an ceartú airgeadais arna fhorchur i dtaca leis an gcinneadh maidir le stádas “féaraigh bhuain” a chur ar neamhní. Áitíonn an t-iarratasóir gur sháraigh an Coimisiún Airteagal 52(1) de Rialachán 1306/2013, prionsabal an dea-riaracháin, prionsabal an ionchais dhlisteanaigh agus an oibleagáid i leith cúiseanna a lua de réir bhrí Airteagal 296 CFAE nuair a forchuireadh an ceartú, cé gur ghlac sé roimhe sin go raibh córas thaifid an fhéaraigh bhuain i bPoblacht na Seice i gcomhréir le dlí an Aontais. Thairis sin, mhainnigh an Coimisiún cúiseanna na céime deireanaí sin a lua.

Ar an tríú dul síos, is gá an ceartú airgeadais arna fhorchur i dtaca leis an gcinneadh maidir leis na híosrátaí rialaithe a chur ar neamhní. Áitíonn an t-iarratasóir gur sháraigh an Coimisiún Airteagal 52(1) de Rialachán Uimh. 1306/2013 leis an gceartú a fhorchur, cé gur chomhlíon Poblacht na Seice an íosráta rialaithe a cheanglaítear le dlí an Aontais. Thairis sin, mhainnigh an Coimisiún ceann de na heasnaimh líomhnaithe a aithint sa chéad fhógra maidir leis an iniúchadh, agus gur sháraigh sé Airteagal 34(2) de Rialachán Uimh. 9087/2014 (2) dá bharr. Ar aon chaoi, sháraigh an Coimisiún Airteagal 52(2) de Rialacháin 1306/2013 agus prionsabal na comhréireachta ós rud é gur fhorchuir sé suim de cheartú airgeadais nach bhféachann do thromchúis na neamhréireachta a líomhnaíodh.

Ar an gceathrú dul síos, is gá an ceartú airgeadais arna fhorchur i dtaca leis an gcinneadh maidir le híocaíochtaí neamhdhlite a aisghabháil a chur ar neamhní. Áitíonn an t-iarratasóir gur sháraigh an Coimisiún Airteagal 52(1) de Rialachán Uimh. 1306/2013 leis an gceartú a fhorchur, in ainneoin nach gceanglaítear faireachán córasach a dhéanamh ar neamhbhailíocht réimsí le forálacha ábhartha dlí an Aontais le blianta beaga anuas. Ar aon chaoi, sháraigh an Coimisiún Airteagal 52(2) de Rialachán 1306/2013 agus prionsabal na comhréireachta ós rud é gur fhorchuir sé suim de cheartú airgeadais nach bhféachann do thromchúis na neamhréireachta a líomhnaíodh.

Ar an gcúigiú dul síos, is gá an ceartú airgeadais arna fhorchur i dtaca leis an gcinneadh maidir le tíolacadh déanach an iarratais a chur ar neamhní. Áitíonn an t-iarratasóir gur sháraigh an Coimisiún Airteagal 52(1) de Rialachán Uimh. 1306/2013 leis an gceartú a fhorchur, cé nach ionann tíolacadh déanach den iarratas faoi Airteagal 13 de Rialachán Uimh. 640/2014 agus an fhéidearthacht an síniú a chur leis an iarratas laistigh de chúig lá. (3)

Ar an séú dul síos, is gá an ceartú airgeadais arna fhorchur i dtaca leis cinntí ón iniúchadh faoin gceannteideal buiséadach maidir le “smacht buiséadach” a chur ar neamhní. Áitíonn an Coimisiún gur sháraigh an Coimisiún Airteagal 52(2) de Rialachán Uimh. 1306/2013 agus prionsabal na comhréireachta toisc gur ríomh sé an ceartú go mícheart, ag féachaint do thionchar shaincheisteanna eile an iarratais seo ach go háirithe.

(1) Rialachán (AE) Uimh. 1306/2013 ó Pharlaimint na hEorpa agus ón gComhairle an 17 Nollaig 2013 maidir leis an gcomhbheartas talmhaíochta a mhaoiniú, a bhainistiú agus faireachán a dhéanamh air agus lena n-aisghairtear Rialacháin (CEE) Uimh. 352/78, (CE) Uimh. 165/94, (CE) Uimh. 2799/98, (CE) Uimh. 814/2000, (CE) Uimh. 1290/2005 agus (CE) Uimh. 485/2008 ón gComhairle (IO 2013 L 347, lch. 549).

(2) Rialachán Cur Chun Feidhme (AE) Uimh. 908/2014 ón gCoimisiún an 6 Lúnasa 2014 lena leagtar síos rialacha maidir le cur i bhfeidhm Rialachán (AE) Uimh. 1306/2013 ó Pharlaimint na hEorpa agus ón gComhairle maidir le gníomhaireachtaí íocaíochta agus comhlachtaí eile, bainistíocht airgeadais, imréiteach cuntas, rialacha maidir le seiceálacha, urrúis agus trédhearcacht (IO L 255, 28.8.2014, lch. 59)

(3) Rialachán Tarmligthe (AE) Uimh. 640/2014 ón gCoimisiún an 11 Márta 2014 lena bhforlíontar Rialachán (AE) Uimh. 1306/2013 ó Pharlaimint na hEorpa agus ón gComhairle maidir leis an gcóras comhtháite riaracháin agus rialaithe agus leis na cúinsí faoina ndiúltófar nó faoina n-aistarraingeofar íocaíochtaí agus pionóis riaracháin is infheidhme maidir le híocaíochtaí díreacha, le tacaíocht d’fhorbairt tuaithe agus le tras-chomhlíonadh (IO L 181, 20.6.2014, lch. 48).